《以归来后与斯远倡酬诗卷寄辛卿》
宋代·赵蕃

人家馈岁何所为，纷纷酒肉相携持。
我曹馈岁复何有，酬倡之诗十余首。
缄封寄藁玄英方，从人笑痴我自狂。
狂余更欲谁送似，咫尺知音稼轩是。
公乎比复何所作，想亦高吟动清酌。
宾朋杂遝孰为佳，咸推杨范工词华。
我曹所乐虽小技，历古更今不能废。
岁云暮矣勿叹穷，梅花烂漫行春风。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。